# **Vyhlásenie WBU k Svetovému dňu kníh a autorských práv**

**Vo štvrtok 23. apríla 2020 sa Svetová únia nevidiacich pripojí k organizácii UNESCO (Organizácia Spojených národov pre vzdelávanie, vedu a kultúru) i zvyšku sveta a pripomenie si Svetový deň kníh a autorských práv, známy tiež ako Medzinárodný deň knihy alebo Svetový deň kníh. Tento rok je v duchu motta: „Knihy: Okno do sveta počas krízy v súvislosti s ochorením Covid-19“.**

„V čase, keď je väčšina škôl na celom svete zatvorená a ľudia musia obmedzovať čas strávený mimo svojich domovov, možno viac ako kedykoľvek predtým využiť silu kníh na boj proti izolácii, na posilnenie väzieb medzi ľuďmi, rozširovanie obzorov a zároveň stimulovať myseľ a kreativitu,“ vyjadrila sa Organizácia Spojených národov.

Svetová únia nevidiacich využíva túto príležitosť a chce vyjadriť svoju vďaku všetkým ľuďom a organizáciám, ktoré bezplatne, elektronickou formou, sprístupnili materiály na čítanie, a chcela by vyzvať na takéto sprístupnenie v celosvetovom meradle. Táto činnosť je veľmi prospešná pre osoby so zdravotným postihnutím, najmä pre nevidiace a slabozraké osoby a osoby s poruchami čítania. Ak sa vykoná správne správnym spôsobom, poskytne im prístup k rozmanitým a aktuálnejším textom. Môže sa tiež značne znížiť pravdepodobnosť, že prestanú študovať kvôli obmedzenému alebo žiadnemu prístupu k informáciám. Rovnako sa vytvorí aj priestor na zmysluplné trávenie času, a zníži sa tak možný psychologický dopad pandémie Covid-19.

Vyzývame však vlády, vzdelávacie inštitúcie, poskytovateľov služieb a ďalšie zúčastnené strany na zabezpečenie toho, aby boli materiály sprístupňované elektronicky, ako sú knihy, materiály súvisiace s ochorením Covid-19 a ďalšie informácie, ako aj materiály na online vyučovanie plne prístupné pre všetkých aj z hľadiska možností osôb so zdravotným postihnutím. Rodičia, opatrovatelia, asistenti a učitelia, ktorí sú nevidiaci alebo slabozrakí, musia mať plne prístupné informácie a materiál, aby mohli primerane podporovať svoje deti a študentov. Študenti, ktorí sú nevidiaci, slabozrakí alebo s poruchami čítania, musia mať tiež plne prístupné informácie a materiály, ktoré im zabezpečia rovné príležitosti učiť sa na rovnakej úrovni a spolu so svojimi vidiacimi rovesníkmi.

Keďže svet vyvíja stratégie na zvládnutie dôsledkov pandémie a jej odstránenie, WBU bude v mene našich členov naďalej obhajovať inkluzívnu odozvu na vzniknutú situáciu. Naším cieľom je zabezpečiť, aby osoby so zdravotným postihnutím, najmä nevidiace, slabozraké alebo s inými poruchami čítania, neboli pozbavované svojich práv zakotvených v Dohovore OSN o právach osôb so zdravotným postihnutím a v Marakéšskej zmluve a aby zostali súčasťou agendy vlády v rámci jej kontinuálneho úsilia o dosiahnutie cieľov udržateľného rozvoja.

---------------------

**Svetová únia nevidiacich (WBU)** je celosvetová organizácia, ktorá zastupuje zhruba 253 miliónov nevidiacich alebo slabozrakých ľudí na celom svete. Jej členmi sú organizácie nevidiacich, ktoré sa venujú obhajobe záujmov vo vlastnom mene a organizácie poskytujúce služby nevidiacim vo viac ako 190 krajinách, ako aj medzinárodné organizácie pôsobiace v oblasti zrakového postihnutia. [www.worldblindunion.org](http://www.worldblindunion.org)